《南斋新植牡丹初冬忽开数朵爱玩不已因而感咏》
宋代·余靖

峤南足暄候，秋叶不凋霜。
孤根自北来，绣蘂忽葩张。
嗟尔本国艳，秀色含天香。
淑气入春萼，园苑生辉光。
豪家走钿车，珠翠妍新妆。
贵门陈广宴，金碧开华堂。
惟恐风雨至，不羞歌舞狂。
意态占韶景，众媚曷能妨。
今兹植荒圃，空斋围短墙。
节物寒蝉后，林木野梅傍。
胡为吐奇卉，特此昧温凉。
祇知逢日暖，岂测非春阳。
蜂蝶不尔采，坏栏啼夜螀。
伊予久杜门，荆榛三径荒。
独酌难成醉，徙倚徒徬徨。
怜尔守常性，幽丛不改芳。

作者简介：（1000—1064）韶州曲江人，初名希古，字安道。仁宗天圣二年进士。累迁集贤校理，以谏罢范仲淹事被贬监筠州酒税。庆历中为右正言，支持新政。使契丹，还任知制诰、史馆修撰。再使契丹，以习契丹语被责，复遭茹孝标中伤，遂弃官返乡。皇祐四年起知桂州，经制广南东西路贼盗。寻又助狄青平定侬智高，留广西处置善后事宜。加集贤院学士，徙潭、青州。嘉祐间交阯进扰，任广西体量安抚使。后以尚书左丞知广州。有《武溪集》。